Általános történelem

Először voltak az ősök. Az ősök Eternum őslakosai. Eredetileg a Mornem-sivatag lakói voltak. Hatalmas tudást halmoztak fel. Megalapították Danesca városát, aminek nagy részét mára elnyelte a sivatag. Mindössze egy emlékmű, a Király Oszlopa maradt meg. Az ismert legendák szerint a Király Oszlopa állt Danesca központjában. A legendák szerint az ősök királyai legendásan bölcsek és intelligensek voltak, a Király Oszlopa pedig egy mágiával átitatott építmény, melynek hatalma volt egy király életét elvenni, ha az nem a legjobb tudása szerint cselekedett, vagy a saját ambícióinak élt. Senki nem tudja pontosan kik voltak az ősök és hogy mióta léteztek. Az bizonyos, hogy egy hatalmas katasztrófa következtében a Birodalom Előtt körülbelül 200 évvel Danesca városa összes falával és a Klaos-erődítménnyel együtt elsüllyedt. Vannak, akik azt rebesgetik, hogy túl erős mágiát próbáltak bevetni, aminek a következménye az ősök pusztulása lett. Mások azt mondják, hogy egy új állam egy háború során tette a földdel egyenlővé az ősi civilizációt. Vannak akik egy egyszerű természeti katasztrófára tippelnek. Igazán senki sem tudja, hogy mi vetett véget az ősöknek.

           Az ősök pusztulása közel kétszáz év sötétséget hozott. Rengeteg tudás veszett el és a keletkezett hatalmi űrt aprócska törzsek próbálták betölteni azzal, hogy előretörnek. Ephialtam volt az első, aki kontinentális szinten prominens uralkodóvá vált. A Lamios törzsbe született, az akkor idős uralkodópár gyermekeként. Mindössze tizenhét éves volt, amikor apja elhunyt és ő egyedüli gyerekként megörökölte a trónt. Sokan nagy reményeket fűztek hozzá. Gyerekkora óta nagyon intelligens és ravasz gondolkodó volt. Oktatóitól csak lexikális tudást kaphatott, hisz sokan annyira felvilágosultnak tartották, hogy azt rebesgették, ő uralkodásra készen született. A stagnáló törzs gazdaságát profitáló kereskedelmi kapcsolatokkal és hatalmas építkezésekkel hozta rendbe és az ezekből befolyó pénzből megerősítette a hadsereget. Végül pár évvel uralkodása kezdete után hatalmas hódításokba kezdett és amikor törzse határait kiterjesztette nyugatra Iria, keletre pedig Cristona városáig, felvette a Devos nevet. Nem sokkal ezután az emberek a Vaskirályként kezdték emlegetni, mert szigorú volt, azonban a népe csak hasznot tudott ebből húzni. Uralkodása sokadik évében saját maga után megalapította Devos városát, mely a Lamios Királyság központjává vált. Devos király végül keletre egészen az Arcane Core-ig, nyugatra pedig az Ékszer-völgyik kiterjesztette uralmát. Birodalmának kezelésére létrehozott egy hatékony bürokráciát és hatalmas mágusokkal vette körbe magát, mint tanácsadók. Zseniális tábornokokat és admirálisokat képzett ki és építőmestereket alkalmazott. Devos, a Vaskirály uralmának egy szerencsétlen vérfürdő vetett véget. A király épp hadjáratot vezetett az Ékszer-völgybe az elfek ellen, amikor egy rajtaütés során az elfek elementális mágiával elvakították a Vaskirály katonáit, őt magát pedig további mágia használatával megbénították, majd egy arany tőrrel kivájták a szívét és egy aranypallossal levágták a fejét. A seregek elmenekültek és azóta senki sem vezetett az Ékszer-völgybe hadjáratot. A Vaskirály fejét és szívét közel tíz évig az Ékszer-völgy keleti határán egy karóba húzva tartották emlékeztetőként, hogy aki oda rosszindulattal lép be, ne számítson jóra.

           A Vaskirály halálát követően minden ambíciózus nagyember Devos városába sietett. Miután a Vaskirálynak nem volt gyermeke, királyválasztást kellett tartani. Devos király egyik legmegbízottabb mágus tanácsadója, Ambrotos, a Végtelen lett az új király. Ambrotos első intézkedése volt, hogy bejelentette az Arany Birodalom megalapítását és megkoronáztatta magát császárrá. Ambrotos ahelyette, hogy bosszúhadjáratot folytatott volna az elfek ellen, tárgyalásokba kezdett velük és egy tíz éves folyamat eredményeként az elfek autonóm vazallusként esküt tettek a császárnak hűségükről. Ambrotos további hadjáratot folytatott keletre és meghódította a Squall-félszigetet, majd északra és egészen Danesca romjaiig menetelt. Ez a legmesszebb, ahová bármelyik császár eljutott, hisz a sivatagba sosem tudtak igazán betörni, akárhány hadjáratot is folytattak oda, annak mindig a készletek kiürülése után bekövetkező halál lett a vége. Ambrotos uralma több, mint 80 évig tartott, mire elhunyt. Egy egyenesági unokája került a trónra. Ezt követően minden császár az Ambrotos, a Végtelen által alapított dinasztiából került ki és az ő egyenesági leszármazottja. A dinasztia a Birodalom ezeréves fennállása alatt egyszer sem tört meg.

           Az Arany Birodalom ezután stagnált és sosem terjeszkedett igazán. Béke volt, folyt a kereskedelem és a népek boldogultak és biztonságban éltek. A következő aranykor Doxan, a Dicsőséges uralkodása alatt következett be. Az Arany Birodalom ismét hódításokba kezdett és kiterjesztette határait a Mornir-tundráig, ahol a természetes akadályok ismét megálljt parancsoltak a Birodalom seregeinek. A nyugati vidéken több települést is alapítottak a semmiben, azonban Doxan császár legnagyobb érdeme az Arcane Líceum megalapítása. Így minden tehetségesebb mágus részére elérhetővé vált egy lehetőség, mellyel tovább fejleszthette tudását és adottá vált a lehetőség, hogy ezt a Birodalom szolgálatára használják.

           Doxan császár halálát követően a Birodalom nem fejlődőtt. Nem stagnált. Egyenesen lefelé tartó úton hajtott. A következő császárok képtelenné váltak a megjelenő kalózok kezelésére és a korábban hatékony bürokrácia egyre komplexebb és korruptabb lett. Marsallok, admirálisok és földesurak oligarchiájává, játszóterévé vált a Birodalom. Az utolsó löketetet az Arcane Líceum adta, amikor az akkori kancellár bejelentette, a Líceum ezentúl a Birodalomtól függetlenül funkcionáló intézmény lesz. Ezt követően a nyugati részek sorjában jelentették be az elszakadást. Keleten megjelent egy ősi mágus, Castorum, aki sötét mágiájával elpusztított a Squall-félszigeten minden életet. Sokan úgy gondolják, hogy ez az esemény volt az, ami miatt az Arcane Core objektum kikapcsolódott és azóta sem működik.

Az egyre ellenségesebb környezet miatt, melyben Dél-Nyugatról a kalózok, Keletről Castorum, belülről pedig a korrupt bürokrácia és az egyre erősödő oligarchia nagyobb és nagyobb veszélyt jelentett, a Birodalom különböző részeiben más és más csoportok ragadták magukhoz a hatalmat és jelentették be magukat, mint a Birodalom valódi örökösei és visszaállítói. Megalapult a Birodalom északi határán az Arany Légió, tőlük keletre a Hydra Konglomerátum és az Arany Légiótól keletre az Arany Teokrácia. Létrejött ezenkívül Forgepoint városában egy közvetlen demokrácia.

Így érkeztünk el a jelenbe, a Polgárháború Korába, melyet a Birodalom polgárháborúja után neveztek el így. A helyzet már konszolidálódott, hisz a polgárháború kitörése óta eltelt 100 év is, azonban a jövő bizonytalan. Jelenleg a 662. évet írjuk a Birodalom Alapításától számítva.